khistorydata/jeongjo-sjw-relations huggingface dataset:
정조 21년
李肇源以禁衛營言啓曰本營分授南山九嶷峯東邊體城二間許頹圮處連接一間半又爲頹圮把守軍兵令該軍門加數定送事自兵曹草記矣京標下軍五名依例加數定送與前把守軍一體守直之意敢啓傳曰知道
정조 21년
李肇源以禁衛營言啓曰今八月初三日景慕宮擧動時依兵曹節目斥堠伏兵定送而三角木覓兩山斥堠因傳敎置之其餘十二處哨官十二員京標下軍四十八名伏兵六處哨官六員京標下軍二十四名竝爲嚴飭定送而還宮後依例撤罷之意敢啓傳曰知道
정조 21년
李肇源以備邊司言啓曰卽見江原監司徐有防狀啓則以爲嶺東九邑則去六月之雨未免過多近浦之田傍川之畓潰缺覆沙平海等三邑兩朔亢旱各穀之酷被枯損者無望食實今若使之裹糧赴操則實爲騷擾之端嶺西則庶占稍登而一道之內此停彼行非特事勢之自多掣礙抑亦民情之易致抑鬱一依今春已例各於官門屢次聚點則不行合操而實有合操之效軍政民隱兩得其宜請令廟堂稟旨分付矣該道停操已至十九年之久今年農形爲諸路之最迨此行操實是不可已之政而特以三陟平海蔚珍之被旱及嶺東諸邑之雨水稍過有此停操之請然本道嶺東西之分界無異於他道之左右道南北關論以軍制似亦無掣礙嶺東則只令聚點嶺西則依例設行俾免八路之一竝闕操恐合事宜以此分付何如傳曰允
정조 21년
以全羅監司李得臣狀啓雨澤農形馳啓事判寸內啓下備邊司爲旀得雨雖至節晩猶甚萬幸近以穡事不但憂勤於嶺南爲本道亦然今年省部之行尤當着意不可役心於汗漫之東堂試事雖以愛禮之義任其如式設行而如今之年合設於一處無所不可京試官合試左右道東堂生於任實東堂試邑湖西嶺南準此事措辭行會爲良如敎
정조 21년
丁巳八月初二日辰時上御重熙堂禮房承旨右副承旨入侍時行左承旨金履翼右副承旨金達淳假注書李允謙記事官金景煥記注官金良倜以次進伏訖上曰同副承旨入侍出榻敎賤臣承命出傳同副承旨朴載淳進伏上曰昨日何時行事耶履翼曰四更三點行事矣上曰更點聲自其處能聞之耶履翼曰是夜天朗氣淸西風送響更鼓數分明入聞矣上曰神位版奉安於要轝耶履翼曰依例爲之而與提調各別精詳奉安矣命書傳敎曰南壇享事在明日獻官諸執事各別淸齋明日動駕前傳香而依定式承旨與獻官進詣神室神位版陪奉禮畢還奉後承旨復命宮享時以代房擧行淸道節次該大將依例爲之陪享班勿參事從事官發牌聽傳敎三角木覓享事亦在明日而親行宮享例有斥堠兩山斥堠置之事分付祭物精備佾舞工人各別澡濯事亦爲嚴飭各該提擧又命書傳敎曰政官牌招開政守令差代仍命退承史以次退出
정조 21년
丁巳八月初二日辰時上御重熙堂右承旨入侍時右承旨李肇源假注書李允謙記事官金景煥記注官金良倜以次進伏訖上曰政官入來與否知入賤臣承命出問回奏曰姑未入來云矣命書榻敎曰陣上進去摠管及未肅拜摠管許遞仍命退承史以次退出
정조 21년
丁巳八月初二日午時上御重熙堂都承旨入侍時行都承旨趙鎭寬假注書李允謙記事官金景煥記注官金良倜以次進伏訖上命書傳敎曰冬至正使一品中問于大臣今日政擬入事分付上曰冬至正使問議大臣時吏曹堂上進去耶郞廳進去耶問入賤臣承命出問回奏曰參議當進去云矣仍命退承史以次退出
정조 21년
行都承旨趙鎭寬隨駕宿行左承旨金履翼奉命進去右承旨宋銓隨駕直左副承旨李肇源隨駕直右副承旨李海愚隨駕宿同副承旨金達淳隨駕宿注書柳遠鳴隨駕宿一員未差假注書李允謙隨駕直事變假注書崔鳳和守宮直
정조 21년
大駕詣宗廟入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道王大妃殿惠慶宮遣承旨朝問安答曰知道仍詣景慕宮入齋室後內閣政院玉堂藥房口傳問安答曰知道王大妃殿惠慶宮遣承旨夕問安答曰知道
정조 21년
李肇源啓曰司僕內乘來言捲簾取稟傳曰捲三面
정조 21년
金達淳啓曰臣以王大妃殿惠慶宮問安進去下直之意敢啓傳曰知道
정조 21년
李肇源啓曰百官稟旨就次傳曰知道
정조 21년
傳于金達淳曰左右相入侍
정조 21년
以啓螺宣傳官望單子傳于李肇源曰令該曹口傳差代後更爲修正以入
정조 21년
兵曹口傳政事以朴光迪爲宣傳官
정조 21년
吏曹口傳政事檢閱單吳泰曾
정조 21년
李肇源啓曰王大妃殿惠慶宮夕問安何承旨進去乎敢稟傳曰右承旨進去
정조 21년
宋銓啓曰臣以王大妃殿惠慶宮夕問安進去下直之意敢啓傳曰知道
정조 21년
行左承旨金履翼書啓臣謹依聖敎進詣太常與初獻官陪奉神位版至南壇奉安後壇上奉審則無頉祭物祭器祭井看審則精潔諸執事進排宮摘奸則無頉矣佾舞工人摘奸則無頉矣臣仍留享所待將事還奉神位版後復命之意敢啓傳曰知道
정조 21년
丁巳八月初三日卯時上詣宗廟永寧殿展謁仍詣景慕宮展拜入侍時行都承旨趙鎭寬右承旨宋銓左副承旨李肇源右副承旨李海愚同副承旨金達淳記事官柳遠鳴假注書李允謙記注官金良倜記事官吳泰曾二直提學李晩秀原任直閣金勉柱檢校待敎沈象奎以次隨駕上具翼善冠衮龍袍乘輿出交泰門永淸門明政門降輿乘輦出弘化門至梨峴前路肇源曰今此動駕時都監中軍傳令後陣之令旗戞過於挾輦侍衛之間事甚可駭當該中軍從重推考本兵之長亦有不飭之失兵曹判書李祖源亦爲推考何如上曰依爲之出擧條駕至宗廟大門外降輦乘輿入大門至降輿所降輿詣小次改具冕服入廟門就版位行四拜禮如儀陞詣廟內奉審訖仍詣永寧殿行禮如上儀訖上曰祭井果爲精潔乎令守僕汲取一椀以來仍降出廟門外詣小次改具遠遊冠絳紗袍乘輿命廟司進前宗廟直長李仁祜副奉事李厚延以次進前上敎厚延曰爾是誰也厚延曰與谷山府使李祉永爲五寸叔姪矣上曰廟門外樹木猶多蔥翳從當更爲攘剔乎仁祜曰春間已因下敎擧行今別無未盡處此後當觀勢更爲矣上曰從好爲之可也仍出大門外降輿乘輦至觀旂橋降輦左通禮跪啓請乘輦上乘輦敎曰今日朝食堂凡爲幾人肇源曰百人云矣駕至宮大門外降輦乘輿入宮大門至降輿所降輿詣版位行再拜禮仍詣齋殿改具冕服出詣廟內奉審訖出御齋殿少頃改具遠遊冠絳紗袍詣省器位省器如儀訖敎曰省牲後當爲親臨肄儀獻官以下諸執事直就肆儀班整齊以待仍詣省牲位省牲如儀訖敎曰日氣蒸熟而亞獻官又是年老肄儀時只唱笏記陞降拜跪節次竝除之今番親臨專爲樂節之申飭近來迎神位樂每多漏却節次一成之間鍾磬石磬率多換打典樂輩向來雖已勘罪而後復若此當加等嚴治今番則另加惕念無或如前事招來執拍典樂嚴飭又敎曰太廟祭享每於八成後始唱笏記自今於七成後卽唱笏記而拜禮盥洗之間樂節如未畢則立於洗位以待樂止可也又敎曰登歌樂節異於近神只視行禮之節次元無一定之成數則旣唱樂止之後何如是遲遲也更加嚴飭本院提擧若能於雅樂肄習之際加意申飭則豈有如許之弊自今二六坐起時堂上進不進單子每月修入於政院事分付行肄儀畢還御齋殿命肇源入侍命書榻敎曰前檢閱吳泰曾校書分館分揀上曰左右相入侍達淳與左議政蔡濟恭右議政李秉模偕入進伏濟恭等曰日前玉候欠和今雖夬復而今日日氣老炎猶甚廟宮展謁鎭日勞動不瑕有損節耶上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭等曰元子宮氣候何如上曰連爲好在而近讀唐音小詩能誦二百餘首矣濟恭曰睿學天成不待督課而日益將就不勝欣幸矣上曰今夏則卿能穩過矣晩炎猶未退去而八耋享官爲慮不少矣濟恭曰賤臣筋力有所自量不當有貽於聖慮矣上曰嶺南年事以道啓觀之極爲可悶而狀啓外亦有入聞者耶濟恭曰每言豐年必稱先朝庚戌而昨年之豐過於庚戌乘除之理有所必至嶺南則鋤後之旱已判大無七月之雨在田則有蘇枯之功而在畓則無沃焦之望湖南則十數邑外亦皆有設賑之慮云矣上曰海西水災亦極驚心矣濟恭曰安岳信川等地築垌處三千餘石播種之畓擧皆潰決非但今年之失利費盡許多民力然後可以改築云矣上曰价川査事何以則爲好耶濟恭曰不待下詢有欲仰奏矣臣曾經道伯習知其行惡於鄕曲而以曾經秋郞之故無路懲治其後實錄廳仕進時李命植以吏參欲通此人於臺望臣備言其不可因以止之今番事尤甚於前日所爲土主父母之官也其所謂武弁兩班戊申餘黨等語不但辭氣之乖悖亦關分義之無嚴此而不嚴治其可謂國有紀綱乎海西人聚錢作契謀逐邑倅而价川之事有甚於此自朝家旣送繡衣則不可不嚴加査治屛之絶島矣上曰城化之分至嚴而誣人之律尤重渠雖朝官旣遣繡衣査治則直用刑訊亦無不可矣鄕禮合編之作欲以敦風俗也而今反以此起鬧尤極痛駭其所勘處予甚難之而左相之意止於島配今則可以依此爲之矣濟恭曰嶺南句管堂上作闕已久兼戶曹判書金華鎭差下使之察任何如上曰依爲之出擧條濟恭曰冬至正使今已差出而聞譯院諸員之言則凡諸擧行事多苟簡云金倫瑞以特敎方在削籍之中而以其無歲抄之規故雖或事係公罪無收敍之路矣事雖瑣細不得不仰達矣上曰分揀可也出擧條上曰李家煥處義自謂用王羲之故事而太涉過當矣濟恭曰自上屢加飭敎而一味如是者臣亦以爲過矣所謂邪學臣亦不敢的言其爲不爲而旣曰自知其非則雖以論語言之必以改過爲貴苟於改過之後追論前非則天下之人孰知改過之爲貴乎上曰卿言果然而況此重臣則初非潛心者乎濟恭曰人之該洽未必非好而該治之弊每患如此矣上曰曾於李東稷疏批言之悉矣莊周之文固非正道而亦出於所處之地然耳若使之遇禹湯文武之時則豈爲是乎濟恭曰李瀷亦稱大儒而見其所著則多見西洋書亦有攻斥之語李家煥之博洽亦出於此矣上曰今則致位至此異於前日雖勸令見之豈肯爲之乎上曰今番照訖講何如云也秉模曰初則至歇末乃過峻云矣濟恭曰文義但當講論其立敎明倫之節而不此之爲只問不緊句語如問中二千石主爵都尉之爲幾品何官者此何足辨其實才與否耶上曰三所草記已不成說而試官之盡爲避匿萬萬駭然矣上曰道臣之掌試果無異議乎濟恭曰果爲便當而諸道伯之擧皆善考有未可必矣上曰京試官都事之差送亦豈人人能文耶雖使歐陽修知貢擧亦難保其無遺珠矣近日新印陸奏約選卿等見之否文雖對偶意皆通暢比之歐蘇亦可見世代高處匪欲選之只刪其繁而如論發日狀尤可見其文勢之遒勁矣用之疏章似無過此以如是之文識猶失韓昌黎於禮部之試試官之難有如是矣秉模曰卽見箕伯所報備局者則客舍迫近閭閻難於設場欲於他公廨從便爲之云嶺南亦如此云矣上曰從便爲之事分付可也命書榻敎曰前翰林吳泰曾令該曹口傳還付牌招入直仍命退諸臣以次權退
정조 21년
行都承旨趙鎭寬病行左承旨金履翼坐直右承旨李勉兢坐左副承旨宋銓坐直右副承旨李肇源坐同副承旨李海愚坐注書柳遠鳴病一員未差假注書具得魯仕李允謙仕直事變假注書崔鳳和仕
정조 21년
李勉兢啓曰行大司憲宋煥箕在外執義鄭觀輝掌令玄重祚持平申溆牌招啓辭未下掌令朴道翔呈辭持平閔致載未署經監察茶時之意敢啓傳曰知道
정조 21년
金履翼以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間推擇乎敢稟傳曰昨年以謁本陵之意告由矣欲待今日展謁後下敎而今已禮成於廟宮矣以情以禮今年行幸當行於昨年欲謁之陵且以民弊言之船隻皆已齊到須於今月念間放船然後可賃私卜今十五日先行眞殿茶禮仍爲出宮展拜章陵親祭還路拜顯隆園親祭與路程日字軍令及擧行諸事竝依昨年下敎爲之事知悉可也
정조 21년
傳于宋銓曰來待諸臣入侍
정조 21년
傳于宋銓曰水原留守入侍
정조 21년
李肇源啓曰今此行幸時何大臣留都乎敢稟傳曰金領敦寧留都
정조 21년
以忠淸監司韓用和啓本扶餘縣監韓百源罪狀査實馳啓事傳于李勉兢曰旣曰勤敏則設有細失宜有闊狹況査啓中論列別無難貰之罪目臺疏不允俾責來效事回諭
정조 21년
傳于李勉兢曰臺疏誤以臺啓書下而不卽提稟當該承旨禁推
정조 21년
以金達淳禁推傳旨傳于李勉兢曰分揀
정조 21년
李肇源啓曰今此行幸時擧行諸事竝依昨年下敎爲之事已有成命而宣傳官差備單子各差備磨鍊人員不用昨年定例忽以全數書入事極可駭當該行首宣傳官所當重勘而本院請推之外無他可施之罰何以爲之敢稟傳曰拿處而捧納承旨亦爲禁推
정조 21년
傳于李勉兢曰拿處宣傳官改差令該曹口傳差代
정조 21년
兵曹口傳政事以李格爲宣傳官
정조 21년
李肇源啓曰同副承旨金達淳禁推事命下矣依定式遞差傳旨捧入之意敢啓傳曰知道前望單子入之待下批牌招
정조 21년
以金達淳囚單子傳于李勉兢曰飭已施放送
정조 21년
以沈鑏拿處傳旨傳于李勉兢曰分揀
정조 21년
注書李遠鳴病代以具得魯爲假注書
정조 21년
兵曹口傳政事以金載瓚爲守宮大將李敬懋爲舟師大將
정조 21년
以忠淸監司韓用和啓本靑陽縣監黃道源罪狀査實馳啓事傳于李勉兢曰觀此査啓其所論列之罪狀倍於臺疏至請攸司稟處不待拿處而其不堪任可知爲先以有地處蔭官令該曹口傳差代擇擬待下批使之當日辭朝助勢虐民之類卿其各別査出分輕重照法處置以謝一邑之民事回諭府隷下去爲弊該倅待待命拿囚事分付
정조 21년
吏曹口傳政事以李在翼爲靑陽縣監
정조 21년
以黃海監司李義駿狀啓金川郡移邑時新建公廨監董出身李敬彬等考例論賞令該曹稟旨事傳于金達淳曰何必回啓乎兩人等特爲賞加今日安寶與有旨下送
정조 21년
金履翼以奎章閣守宮檢校直閣意啓曰夜間閣內諸處無事之意敢啓傳曰知道
정조 21년
金履翼以弘文館言啓曰副應敎韓用鐸副校理尹益烈連呈辭單不爲行公與新除授校理李顯默修撰宋祥濂竝卽牌招察任何如傳曰允擧動當前何可請牌乎副應敎韓用鐸副校理尹益烈竝罷職可也
정조 21년
金履翼以弘文館言啓曰新除授修撰柳相祚時在慶尙道安東地經筵入番事緊請斯速乘馹上來事下諭傳曰依啓
정조 21년
金履翼以內醫院都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 21년
李肇源以舟橋司言啓曰舟橋排設日字令日官池景喆推擇則今八月初四日申時爲吉云當日出送都廳臣具明遠始役之意敢啓傳曰知道
정조 21년
李肇源以兵曹言啓曰今此行幸時御營大將趙心泰隨駕禁衛大將徐有大江頭隨駕兩營留營騎士及餘軍無領率之將領而在前如此之時有曾經大將或中軍代領之例矣今番則何以爲之乎敢稟傳曰禁將則不過暫時往來令中軍代領御營則前大將申大顯權察而敍用付軍職令政院臨時牌招聽傳敎可也
정조 21년
李肇源以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允
정조 21년
李肇源以兵曹言啓曰今此章陵顯隆園行幸時各差備驛馬依定例別單書入之意敢啓傳曰知道
정조 21년
金履翼以奉常寺都提調提調意啓曰祭享所用秋等中脯依定式今八月初六日始造之意敢啓傳曰知道若有一毫違越卿等難免其責況郞官乎各別察飭可也
정조 21년
兵曹啓目今此章陵顯隆園展謁敎是時斥堠伏兵請出標信兵符徵發之意摠戎使京畿監司廣州留守江華留守處行移知委何如啓依允爲旀鎭撫使率中軍從事官抄出壯旅義旅軍裝備置之類各一哨與通律府使駕臨前一日從便札駐於金浦宿所待標信解嚴鎭撫使以下服色軍服待令標信兵符令政院今日請出下送爲良如敎
정조 21년
獻納林漢浩啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未服王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之意而不惟不賜允從乃以先問師文不但顚倒爲敎此賊之指斥乘輿公肆詬罵又出星漢未服法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之虧壞已無可言輿憤之轉激去而益甚請亟寢秋曹罪人柳師文放釋之命因令王府設鞫嚴問夬正典刑答院曰不允柳師文事亟停勿煩
정조 21년
領府事洪樂性箚曰伏以祗謁太廟躬祼閟宮享禮順成聖孝克伸臣民欽頌曷有其極第伏念玉候新瘳天和纔復而鎭日勞動侵曉將事此時聖體能無瑕損益增康福伏不勝區區慕戀之忱臣職忝保護又叨本宮之任固宜趨簉班行仰承起居之節俯伸奔走之誠而賤疾昏眩之症經暑倍劇元氣澌憊神識瞢瞀委頓床笫末由蠢動偃處私次若無省覺義分都虧情禮俱缺伏枕惶蹙罔知攸措伏乞聖明亟降威罰重勘臣曠職闕禮之罪以肅朝綱以安私分焉取進止答曰省箚具悉卿懇未參何傷卿須安心仍傳于宋銓曰此批答遣史官傳諭
정조 21년
掌令朴道翔疏曰伏以景慕宮秋享大祭取稟有奉敎恭依之命我聖上霜露羹墻之孝孰不欽仰而第今節屆交換涼熱不適此時離次經宿徹宵將事已不勝群下區區之慮而臣竊伏見近日小報連有淸涼飮子淸肺飮製入之命藥院之批雖伏承差勝之敎連進涼劑之餘纔得勿藥之慶而未及復常之前若致勞動將攝失宜則終不無少愈之戒殿下猶不念慈殿慈宮惟憂之至意乎凡今在廷之臣孰不欲願效愚忠而姑無一言者蓋深知我殿下出天之孝思欲言而不敢言也臣之所不敢言而敢言者臣雖至微顧其職則言官也有懷無隱亶出斷斷之忱玆敢不避猥越之誅冒控愚見仰干崇聽伏乞聖明益加三思特寢景慕宮親享之命仍治臣瀆撓之罪以肅朝綱千萬至祝臣無任云云答曰省疏具悉雖已後時爾其勿辭察職
정조 21년
持平閔致載疏曰伏以臣卽一草茅賤品耳少而失學晩業公車特蒙我聖上不世之洪渥濫通科籍仍叨華選三年講製孤負作成之晠眷四載冗散徒費太倉之廩祿每自循省惶汗沾背乃者選部誤以臣備擬於諫職天點遽下庚牌儼臨臣義重叩謝章皇出肅曾未終日得蒙恩遞臣私竊以爲聖鑑孔昭不欲責之言官且惶且感如獲再生不意昨者柏府除旨又下於騎郞改差之餘繼以有署前行公之敎惝怳震懍不知措躬之所署坐體重黽勉暫膺夫官以諫名是何等職責而今乃畀之於如臣無似之賤朝廷之注擬豈不誠苟且哉臣之憒憒儱侗淵鑑已悉俯矚以言乎言論則離群索居官師得失生民利病殆甚於聾瞽以言乎文學則摘句尋章枝殫場屋有似乎沒字之碑如是而可以擬議於言官耶仍伏念臣早歲不天惟兩家慈母是依是仰而母齡俱躋七耋夙抱貞疾委頓床席臥起須人臣之弟兄不幸早世又無嗣兒兩家一身形單影隻上下京鄕奔走調護似此情私曾因講說猥有陳達而不賜譴罰特蒙俯詢恩言諄複臣歸語病母相對感泣至今銘肺今臣若貪戀寵祿不思所以左右扶將則是重爲臣不孝也若又嚴畏義分不一悉暴則是重爲臣不忠也假使臣先公後私不念將母之義則豈不貽累於孝理之化哉伏乞特遞臣職仍命銓曹勿復檢擬於臺閣以卒將護之願千萬泣祝臣雖伏承署前行公之命而守令署經昨已停當臣之職名依舊是未署經臣何敢以言官自處而事在目下亦不敢泯默不避畏越之嫌略暴憂愛之忱惟聖明垂察焉噫日前金履永吳泰曾之擧措未知其十分穩當宜其不槪於聖心而第念人臣之言論風旨寧激無渝兩人之今番處義雖或不協于中而顧其義則擧世公共之議也原其心則淸朝激昴之風也當此世道日卑俗習日渝之時固宜扶將而不可摧折乃反過加威罰不少假借嶺海之行色蒼黃芸閣之罰名過重在廷衿紳孰不憂歎而特因嚴敎之荐下論思言議之地率皆噤默而度日彼二人者固不足恤而朝廷之擧措如何哉嗚呼若此不已則言路無可開之日言路不開則世道無可靖之日寧不大加寒心者乎臣於昨日暮赴署坐家在城外滯宿朝房念及此事繞壁彷徨耿耿愚忱按住不得玆敢瀝血陳之伏願聖明勿以人微廢言亟收成命以開言路以靖世道仍治臣越例妄言之罪以肅朝綱以安私分不勝幸甚臣無任云云省疏具悉已放爾其勿辭察職
정조 21년
景慕宮秋享大祭親祭時祭官亞獻官左議政蔡濟恭終獻官右議政李秉模進幣瓚爵官吏曹判書閔鍾顯奠幣瓚爵官行副護軍金祖淳薦俎官戶曹判書金華鎭禮儀使禮曹判書李時秀典祀官奉常正金晦彬宮司令李潢堂上執禮行副護軍李勉兢堂下執禮副司果尹序東執尊軍資正尹悌東大祝副司果沈象奎祝史副司果李羲甲齋郞副校理洪樂游捧俎官戶曹正郞尹光心盥洗位禮曹正郞韓始裕宋鎭運爵洗位兵曹正郞南達孫宗簿主簿李志容亞終獻盥洗位典籍韓錫仁掌牲令典牲判官鄭時養協律郞掌樂正李基讓贊者引儀尹夔欽崔日運謁者引儀尹之衡兼引儀金樂敬贊引兼引儀黃稔假引儀鄭璯祭監監察李卿尹金綱
정조 21년
丁巳八月初四日子時上詣景慕宮秋享大祭親祭入侍時行都承旨趙鎭寬右承旨宋銓左副承旨李肇源右副承旨李海愚同副承旨金達淳記事官柳遠鳴假注書李允謙記注官金良倜記事官吳泰曾二直提學李晩秀原任直閣金勉柱檢校待敎沈象奎以次侍立時至左通禮跪啓外辦上具冕服以出禮儀使導至東門外跪啓請執圭鎭寬跪進圭上執圭仍詣版位北向立禮儀使啓請行事仍作啓熙運之樂禮儀使啓請鞠躬再拜上行再拜禮訖仍詣盥洗位北向立鎭寬等跪取匜興沃水又跪取槃承水上盥手訖鎭寬等取巾奉進上帨手訖仍陞自東階詣尊所西向立登歌作熙運之樂鎭寬等以瓚受鬱鬯上詣神位前北向立禮儀使啓請三上香上三上香仍執瓚灌地訖降復位仍行初獻禮上陞自東階詣神位前北向立禮儀使啓請跪搢圭上跪搢圭在位者皆跪禮儀使啓請執爵獻爵上執爵獻爵仍少退跪大祝讀祝文訖樂作上出戶降復位謁者引亞終獻官行亞終獻禮如儀訖上詣飮福位飮福訖仍降復位行再拜禮執禮曰撤籩豆登歌作康安之樂樂止軒架作慶安之樂上又行再拜禮訖仍詣燎位執禮曰禮畢上還齋殿少頃通禮啓請外辦上改具遠遊冠絳紗袍乘輿出宮大門降輿乘輦到觀旂橋降輦旋又乘輦由館峴至弘化門外上命肇源解嚴入弘化門明政門永淸門交泰門還內諸臣以次退出
정조 21년
丁巳八月初四日寅時上御便殿左副承旨右副承旨入侍時左副承旨李肇源右副承李海愚假注書李允謙記事官吳泰曾以次進伏訖上命肇源書禮曹陵幸草記判付上曰此草記卽爲頒布而多有擧行事承旨等仍爲留待於監印所可也乃命退承史以次退出
정조 21년
丁巳八月初四日辰時上御便殿軍士房承旨入侍來待諸臣同爲入侍時左副承旨李肇源假注書李允謙記事官吳泰曾禮曹判書李時秀兵曹判書李祖源京畿監司李在學前水原留守趙心泰整理堂上鄭民始徐龍輔李晩秀以次進伏訖上曰舟橋何日始役爲計耶民始曰姑觀擇日爲之而舟子則爲先一齊來泊事已爲分付矣上曰章標磨鍊昨年何以爲之也龍輔曰昨年磨鍊時鷗浦以前則勿拘章標自鷗浦以後分給章標事定式矣上曰章標事今番卿亦擔當善爲之也上曰自安山當日內當抵水原以時刻言之未知爲何時耶心泰曰其間不過六十里大駕詣本府時想不至薄暮矣上曰初日動駕道里甚遠所經諸邑皆是殘局諸般擧行雖令務從簡便而其間必不無民弊之可言者以是爲慮亦未知何以過了也道路橋梁別無經費者耶在學曰道路橋梁則已往徹置材木者皆可入用今雖造成必無更加經費者矣上曰鷗浦爲南陽地乎廣州地乎心泰曰今番少駐處鷗浦爲南陽地故自南陽修治道路矣上曰大體一從昨年磨鍊謄錄爲之而植炬一節何以爲之民始曰今番則不可不植炬而炬契受價東郊則三百石西郊則二百石旣已受價則今番亦當用之但三十步一植炬火光不分明若非燈籠則實難辨識前路而外邑則炬一柄受價不過五斗米炬契進排者則一柄價當給十一斗五升且以今番言之炬契之所待令者當以陽川爲限陽川以後則雖龍脂一柄曾不待令寧有如許道理乎設令大駕到陽川後若又前發則以無行炬之故仍爲停駐耶臣意則橋契炬契一竝罷之宜矣上曰水原則橋梁契自整理所定式者依前不罷耶心泰曰然矣民始曰環衛軍則兵曹節目內以壯營京鄕步軍十哨鷺梁越邊待令事分付而實則安山等軍上來者不過六哨以此何以排比環衛乎上曰此是號十萬之義也民始曰然則安山始興軍鷺梁越邊待令廣州龍仁軍則水原待令事分付何如上曰依此爲之上曰卿等今旣登筵諸般擧行之可以稟定者出擧條可也祖源曰今此行幸時擧行諸事竝依昨年下敎爲之事命下矣取考伊時啓下節目則壯勇大將金持默以兼摠戎使弘化門外留陣訓鍊大將李柱國以年老留都禁衛大將李敬懋以壯勇兼大將隨駕御營大將李漢豐率訓局軍隨駕磨鍊矣今番則各營大將皆無故至於弘化門外留陣則昨年適値鄕軍之交替故以御營軍五哨磨鍊矣今番則依前例以訓局餘軍將爲磨鍊而當以幾哨擧行乎竝敢此仰達矣上曰訓將則以舟師大將進去御將率訓局馬步軍隨駕而留陣則訓將率本營餘軍爲之詣江頭時禁將率訓局馬步軍隨駕哨數竝依昨年下敎爲之摠戎使則率御營軍三哨弘化門外留陣可也時秀曰今番行幸時司僕寺判官以玉橋差備進去昨年已有稟定矣章陵展謁後玉轎雖不仍詣園所人馬檢飭多有苟簡判官則使之仍爲隨駕何如上曰依爲之時秀曰今年式年監試初試應辦官司僕爲當次而方當行幸之時擧行甚多勢難竝責與後當次衙門換定擧行事分付何如上曰依爲之時秀曰自園所站至始興站各站司僕芻豆軍馬柴草自柴草契擧行而係是科外令廟堂依給代例從便區劃事已有昨年成命矣今番亦當依此擧行故敢此仰達矣上曰依爲之時秀曰今番行幸時各營各司諸般擧行昨年皆已稟定今不必續續煩稟不可不更爲稟旨事外一依昨年磨鍊之意捧甘知委何如上曰依爲之民始曰園所至華城懸燈當爲等待而多有未及修補者今番則自本府以行炬待令何如上曰依爲之在學曰今此章陵行幸時自鷺梁以下植炬及沿路經宿邑植炬一節不可不預爲稟定故敢此仰達矣上曰出宮時至陽川植炬安山站則限十里植炬可也在學曰今番各務差員一竝除之只出都差員事伏承筵敎而沿路橋梁不可無句管之人依昨年例以道內守令定差員使之檢飭擧行何如上曰依爲之竝出擧條上曰詣長安門時內外使跪迎事曾有定式而或有未及之歎姑闕之可也命書榻敎曰今番陵幸時諸道監司依昨年下敎境上勿爲出待事三懸鈴令廟堂行會仍命退諸臣以次退出
정조 21년
丁巳八月初四日申時上御便殿同副承旨入侍來待諸臣同爲入侍時同副承旨李海愚假注書李允謙記事官吳泰曾壯勇大將鄭民始水原留守徐有隣御營大將趙心泰以次進伏訖上敎有隣曰今日何時發程耶有隣曰自聞陵幸出令之報今日晩後發程上來矣上曰章陵展謁昨年已爲告由今秋必欲展誠而舟橋旣成則自章陵仍詣園所展拜允合情禮故纔已出令而但所經皆是殘邑不無貽弊之端且卿赴任未久當此園幸想必生疎矣有隣曰臣才本鹵下尙未諳本府諸般事頭緖之如何而第伏念路左跪迎欣瞻羽旄之美以是預爲榮感矣上曰朝者與壯勇使及前留守已言其省弊之道矣今番則務從簡便諸般所入一切省約所謂如饌榼等不緊者切勿爲之可也民始曰臣等有時鄕行也尙有間或饒氣之物則水剌未及進御之時固宜以榼中小饌間間進御此非大段爲弊之端饌榼一節決不可不爲之也上曰所謂饌榼予之素所不好者必勿爲之也又敎曰其外多般擧行之事退與前留守相議爲之而一兩日間卽爲下去可也仍命退諸臣以次退出
정조 21년
行都承旨趙鎭寬病行左承旨李益運未肅拜行右承旨金履翼坐左副承旨李勉兢坐直右副承旨宋銓坐同副承旨李肇源坐直注書柳遠鳴病一員未差假注書具得魯仕李允謙仕直事變假注書崔鳳和仕
정조 21년
大殿王大妃殿惠慶宮中宮殿內閣政院玉堂翌日口傳問安答曰知道大殿朝廷二品以上六曹堂上單子翌日問安答曰知道
정조 21년
藥房提調沈煥之副提調金履翼啓曰太廟展謁閟宮親祼聖慕旣伸勞動且多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李勉兢啓曰行大司憲宋煥箕在外執義鄭觀輝持平申溆未肅拜掌令玄重祚朴道翔呈辭持平閔致載未署經監察茶時之意敢啓傳曰知道
정조 21년
李肇源啓曰備邊司郞廳來言今日賓廳日次而翌日朝廷問安相値不得來會云矣敢啓傳曰仍爲來會
정조 21년
李勉兢啓曰今日次對兩司當爲進參除在外未署經外未肅拜人員竝卽牌招何如傳曰允
정조 21년
以執義鄭觀輝持平申溆牌不進罷職傳旨傳于李勉兢曰只推
정조 21년
傳于金履翼曰禮兵房承旨入侍
정조 21년
傳于李勉兢曰行首宣傳官李格改差前宣傳官沈鑏分揀
정조 21년
傳于宋銓曰同副承旨許遞前望單子入之待下批待開門牌招察任
정조 21년
金履翼啓曰八月朔抄啓文臣親試明日爲之事命下矣處所以可處爲之乎敢稟傳曰明日壯營及禁旅秋等試射同爲設行
정조 21년
宋銓啓曰今此試官望中時無職名人令該曹口傳付軍職何如傳曰允
정조 21년
兵曹口傳政事護軍申大顯副護軍金達淳竝單付
정조 21년
以校理李顯默修撰宋祥濂牌不進罷職傳旨傳于李勉兢曰只推
정조 21년
李肇源以兵曹言啓曰五衛將鄭宅柱除授在外過限未上來依法典改差何如傳曰允
정조 21년
李勉兢以義禁府言啓曰全羅道康津縣古今島減死島罪人李喆運慶尙道義城縣定配罪人李禹鉉竝放送事承傳啓下矣李喆運李禹鉉等竝放送事分付各該道臣之意敢啓傳曰知道
정조 21년
宋銓以司僕寺一二提調意啓曰下敎內耽羅馬匹之歲貢而爲御乘者自古罕有今番牧使柳師模上來後封進馬體制堅剛步品如飛直爲御乘已立於御乘十望之中此設牧以後雖謂之初有可矣激勸之道其所論賞豈後於馬醫司僕尋常燕貿直御乘之功乎該牧群頭及其外頭目之可合論賞者招問前牧使論理草記事傳諭一提擧使之別般論常該牧使柳師模特賜內廐馬一匹使之閤門親受而此乃先從隗始之意也此後益加着意皆依今番例以爲直御乘之地事亦爲下諭于濟州時牧使此傳敎及草記批答揭板知所興勸事命下矣依下敎問于前牧使柳師模則以爲群頭雖是牧子之頭目初不關涉於馬政未免有名而無實若其抄擇體品看養調習則都習馬及習馬名色專掌主管而今此封進馬抄擇看養之節都習馬高昌盛及習馬三名次知擧行云矣濟州馬之直爲御乘古聞八駿馬之一而近所未有之事其在激勸之政不可無各別褒賞之道都習馬高昌盛施以賞加之典習馬三名令該牧米木從厚題給後後錄狀聞今下傳敎及草記批答卽爲揭板常目興勸之意分付時牧使處何如傳曰允
정조 21년
兼大司成趙鎭寬疏曰伏以臣於兼帶泮長之任夫豈一日可冒而直中受命釋菜在卽門鑰仍留促敎屢降臣於是無所逃遁卒莫違傲際深更而叩謝趁享期而忙赴繼値齋日文字路阻委蛇從班愧汗浹背念臣爲人駑下所學蔑劣重以中經風霜甘自暴棄凡於需世之具皆茫如也尋常供仕特爲恩造所驅使耳非有所藉手而事焉者也反而思之恒切怵惕於心者誠以從前叨冒雖欲自托於圖酬而舊恩未報新寵轉加任愈大而力不堪責愈重而罪反積此臣之所大懼也豈有夢外一念拖到於淸選華貫終自歸於辜負之科哉至於是任其責自別古所謂敎胄也賓興也皆其職焉其有關於士林之興替儒化之汚隆固已大矣且以兼銜而帶之者近雖有例古則罕焉尤非庸陋凡匹之所可濫也況於近日每登筵席伏聞我殿下以士趨文風之不古屢下治不徯志之嘆其爲奉令承敎之責比古倍難苟使委畀之非其人則重華之世何以致上庠之美文武之時顧安有生國之盛哉今之章甫縫掖蓋亦古之士也操觚佔日增試額亦可謂文矣前此叨是職者皆非臣之所企及而菁莪之育絃誦之興猶不慊於聖心則況以猿狙之衣裳置之三席之間顧何以仰贊從欲之治乎儻殿下念及於此則不待臣之巽牘而更擇於當世之堪其任者臣則庶免於濫竽而在聖朝作成之方豈不爲急先之務乎伏乞聖明俯賜諒察亟許遞改以重官方以安微分不勝幸甚云云答曰省疏具悉卿其勿辭行公
정조 21년
丁巳八月初五日卯時上御熙政堂藥房入診大臣備局堂上引見入侍時提調沈煥之副提調金履翼假注書具得魯記注官金良倜記事官吳泰曾右副承旨李肇源假注書李允謙事變假注書崔鳳和右議政李秉模兼戶曹判書金華鎭行工曹判書金文淳行上護軍金持默行吏曹判書閔鍾顯行大護軍李秉鼎禮曹判書李時秀行大護軍趙心泰兵曹判書李祖源開城留守黃昇源刑曹判書趙尙鎭行護軍徐龍輔李書九以次進伏訖秉模等曰太廟展謁閟宮親祼侵曉回鑾勞動且多聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣煥之曰醫官旣已待令入診何如上曰置之秉模曰陵幸已定臣固仰聖慕之彌極且近日玉候天和動駕時日氣秋晴其在瞻望羽旄之美孰不爲之榮幸乎上曰先朝展謁於此陵時予亦陪往而昨年已爲告由今秋必欲展誠且園所一年再謁庶幾益伸情禮故昨果出令但所經十邑皆是殘局亦不無民弊之可言者是可慮也仍敎華鎭曰整理使亦有隨駕之例耶華鎭曰聞諸禮判則先詣中路待令云矣上曰卿何以爲鞍馬之勞乎先詣金浦以待可也上曰左相亦不必隨駕先詣華城府祗迎而亞獻官左相爲之終獻官則光恩府尉爲之事上注書出往傳諭于左議政得魯承命退出秉模曰今番行幸時各司盤果等事近來朝飭連嚴孰敢生意而自鷗浦以後當用園幸定例則徒隷交替之際易致濫雜紛擾之弊當自備局另加糾察而其在先甲之道莫如使各其司各自預爲操束爲先出擧條嚴飭何如上曰依爲之出擧條秉模曰監試日字之退定誠好矣上曰昨日擧條未及言之矣試官望何以爲之則好也時秀曰試望則行在所擬入而還宮後落點似無窘迫之歎矣上曰然則相議從便爲之可也上曰照訖講試所李在咸事非攔入而試官輩皆避匿又從而爲草記寧有如許辱朝廷者乎事甚駭然欲爲處分而此等事頒諸朝紙有所如何故姑置之如此試官輩銓曹固不當檢擬俾懲渠輩辱朝廷之罪也上曰卽見嶺伯雨澤狀啓已判穴農云此亦近歉之言也念及嶺民實爲矜悶湖南十邑亦未免歉且湖南則以賦役之偏重民不聊生此不可不自廟堂大加變通釐革者也古則使民以時不過三日且身布稅納而已唐之兩稅法是也我國則雖以還上言之名曰停退而及其年豐後當捧時無數加捧然則停退之意果安在哉文純公所云停退不如一竝蕩減者誠甚格言矣秉模曰近古則金錫胄曾爲此言矣上曰紙弊中以望筒紙言之先朝則望紙至薄乙亥以前望紙不過壯紙而今則紙品漸厚殆同正草紙此莫非南民切悶之弊也仍敎鍾顯曰卿果奉翫先朝望筒紙於該曹奉安處耶鍾顯曰臣亦奉翫而先朝望筒紙果至薄矣上曰此等之弊廟堂各別着念言于完伯許誠心蘇救俾有實效可也上曰平山太白山城有鐵像自前稱高麗三太師鐵像云故昨年賜額致祭申大顯爲申太師後裔故使之進去矣今聞有鐵像四軀而其中裵太師則不入於賜額致祭中而且昨年以後裵太師之子孫亦不得私祭於厥像云此豈成說乎以申大顯之伊時不卽提稟罷職矣卿果見朝報而知之耶秉模曰不出朝紙故未得見之矣敎華鎭曰卿等亦不見耶華鎭等曰臣亦不見矣上曰近來政院事每如此朝紙之應出者不爲頒示此何爲也事甚駭然秉模曰日前平山太師祠致祭承旨及地方官處分傳敎不爲頒布於朝紙當該坐直承旨罷職何如上曰依爲之出擧條上曰濟州貢馬之直爲御乘百餘年來初有之事也豈不異哉秉模曰耽羅有御乘生峯今番貢進馬之直爲御乘異哉異哉非但步品之絶類稟性亦甚良種云矣又曰臣於濟州前前牧使李喆運李禹鉉事適有所聞之可以仰陳者李喆運則治績賑政至今爲島民追思而當初所坐旣出於土人梁之蘊之逞憾構誣繡啓論列亦無十分眞贓前後三邑守令之遞來者莫不極口稱冤雖以島民言之甚至於痛嫉梁哥不與之言者比比有之云大抵本島處在海外撫摩之政雖無所不用其極彈壓之道比內地尤當致意苟有貪官汚吏則固宜施以加倍之律而萬有一橫被誣詆久罹罪籍適中奸民怨憾之計徒結島氓咨嗟之思則此非爲喆運一人地也其爲後弊有不可勝言李禹鉉則一心誠謹殫力賑濟畢竟捐瘠之數多非無罪焉而實績則尙有島中之稱道云功罪庶幾可以相準故敢此仰達矣上曰李喆運事伊時按査之繡啓亦不能到底未免屈初見聞於後倅之說亦可見大同之民情李禹鉉事故相之請罪出於重民命之意竝放送可也出擧條仍命書榻敎曰前濟州牧使李喆運李禹鉉竄配竝放送命大臣就座華鎭曰臣十二日下直發程十三日當待令於中路而動駕時若歷臨愍懷墓則路甚迂回矣上曰歷臨時當簡便爲之月塘內外事至今思之極甚矜惻矣煥之曰本院進用人蔘無論羅蔘江蔘見今乏儲難待十月念後捧納之限矣在前如此則以當月初旬內封進之意先期分付於各該道俾爲及時供用之地矣今亦依此爲之何如上曰依爲之出擧條煥之曰動駕時江心水自本院例爲待令而今番則何以爲之乎上曰今番所經皆是沿江處江心水待令置之可也仍命次對先退上曰下直守令入侍出榻敎賤臣承命出傳與靑陽縣監李在翼偕入進伏在翼奏職姓名上曰汝下往善爲之也仍命除七事宣諭先退命書公事判付訖仍命退承史以次退出
정조 21년
丁巳八月初五日辰時上御便殿禮兵房承旨入侍時行左承旨金履翼右副承旨李肇源假注書李允謙記事官金良倜記事官吳泰曾以次進伏訖上命書傳敎曰秋到記明日爲之處所則明日秋等試射及瑞蔥臺試射處所兼行到記則釋菜時生進擧案觀旂橋駐輩時生進擧案人應試右承旨馳詣太學今日朝食堂到記中不入於多日擧案生進抄出書啓使之應試釋菜擧案中幼學再明日會于泮中待題下應製事分付仍命退承史以次退出
정조 21년
丁巳八月初五日辰時上御便殿同副承旨入侍時同副承李海愚假注書李允謙記注官金良倜記事官吳泰曾以次進伏訖上命書榻敎曰專經文臣七月朔殿講專經武臣七月朔講代試射明日爲之試官則以儒生殿講試官文臣殿講兼爲文武製述試官亦以儒生製述試官兼爲之又命書榻敎曰明日專經文臣殿講時文臣製述兼爲又命書榻敎曰八月朔抄啓文臣親試明日爲之上曰試官望斯速書入仍命退承史以次退出
정조 21년
行都承旨趙鎭寬掌樂院坐起進行左承旨李益運掌樂院坐起進行右承旨金履翼坐左副承旨李勉兢坐右副承旨宋銓坐直同副承旨李肇源坐直注書柳遠鳴病一員未差假注書具得魯仕李允謙仕直事變假注書崔鳳和仕
정조 21년
李益運啓曰御營廳將官來言今日本營軍兵日次私習云矣敢啓傳曰後日次爲之
정조 21년
宋銓啓曰京畿監司李在學寧陵補土畢役後依下敎持別單來待矣傳曰入侍
정조 21년
李益運啓曰壯勇大將鄭民始以舟橋堂上明日出去矣所佩虎符及傳令牌何以爲之敢稟傳曰仍佩往來
정조 21년
李益運啓曰事變假注書崔鳳和身病猝重勢難察任今姑改差何如傳曰允
정조 21년
傳于宋銓曰戶兵換房
정조 21년
李益運以訓鍊都監言啓曰今八月初六日春塘臺殿座時因兵曹節目挾輦軍一百名把摠李仁默哨官金宗赫率領侍衛金虎門軍九十一名把摠沈鐮哨官宋履成集春營軍四十五名哨官沈錫率領設布帳外環衛雜人一切嚴禁而竝待標信擧行依定式北營入直標下軍三十名除標信除出千摠鄭忠達把摠李熙燮率領集春門外把守事畢後各還直所之意敢啓傳曰知道
정조 21년
傳于金履翼曰今日有雨意試射及製述殿講退行待下敎待令
정조 21년
傳于李益運曰瑞蔥臺試射陵幸還宮後當爲之分付應試營門俾勿等待儒試旣以竝設下敎欲依別試才對擧例亦當同爲退行於陵幸後畿邑生進使之知此從便往來事令泮長知悉
정조 21년
宋銓以吏曹言啓曰本曹佐郞朴載德呈狀內矣身素患痰癖之症挾感添劇時月之內萬無供職云身病旣如是則不可强令察任今姑改差何如傳曰允
정조 21년
李益運以兵曹言啓曰驪州牧使蔡弘履特付知中樞事命下矣知中樞時無見窠作闕下批之意敢啓傳曰知道
정조 21년
有政吏批判書閔鍾顯進參判徐邁修牌不進參議魚用謙進右副承旨宋銓進以朴鍾淳爲副校理李顯秀爲吏曹佐郞趙宗鉉爲分內局提調
정조 21년
吏批再政以鄭冕綏爲刑曹佐郞
정조 21년
三政以林弘遠爲敦寧判官
정조 21년
四政以李運昌爲驪州牧使李義祿爲漢城主簿
정조 21년
五政以李薰徽爲寧陵參奉
정조 21년
兵批判書李祖源病參判柳誼病參議李文會入直進參知尹致性病左副承旨李勉兢進知事單蔡弘履僉知單成大中李敬熙以金明遇李海愚爲副護軍知事作闕窠崔夢嵒
정조 21년
李益運以備邊司言啓曰卽見咸鏡監司李鼎運狀啓則枚擧會寧前府使崔景岳牒報以爲開市時大國人牛馬料每年容入殆近千餘石而本邑所在元會付耳麥只爲三十六石零本邑所在監營句管營賑耳麥一千五百石移劃需用其代以安邊府所在別置庫田米二百石軍資倉稷三百石高原郡所在別收庫田米一百二十石從折米數還報移錄事請令廟堂稟旨分付矣南關米儲近甚不敷北關耳牟自有餘裕何可舍近而括遠乎以北關附近邑他衙門穀相換之意分付而不必更煩狀請一邊劃給一邊以衙門穀數登聞事行會何如傳曰允
정조 21년
李益運以訓鍊都監言啓曰都城本局分授北岳山東邊第一城廊近處體城三間許頹圮處今已畢築女墻仍爲始役把守軍兵撤罷之意敢啓傳曰知道
정조 21년
金履翼以成均館兼大司成意啓曰鄕儒照訖捧講自八月初九日更爲開講亦令限一旬應講事曾已草記蒙允而卽因禮曹判書李時秀所啓今十九日監試初試以二十一日退行事命下矣初試日字旣已退行則開講日字恐當以十一日退行何以爲之敢稟傳曰依此爲之可也
정조 21년
行大護軍宋煥箕疏曰伏以賤臣嚮日之冒眛膺命亶由於仰體敷心之恩敎俯效延頸之微誠而及其開講禮成則私分粗伸矣至願已遂矣貪榮戀寵因仍盤礴旣非臣心之所敢安而至於求助乞言之聖諭顧以庸陋尤無承當之望乃未免卽出城闉仍尋鄕路跡涉逋慢罪戾深矣雖蒙聖度寬假得以歸到田廬而區區惶懍之私久益靡措竊自意瘢釁已露固難免譏斥而違傲之咎亦宜遭評彈則所帶職任自可鐫免而邱壑微分庶獲自安矣不意祿俸恩命遽及於退伏之身其所濫受甚爲無謂敢以此意因道臣控辭而今乃蒙更爲輸送之命臣之惶惑悶蹙當復如何竊伏念臣旣叨不敢當之職名雖不免有一番趨簉而顧不欲久溷明朝則猶不宜冒受常祿矧今退在草野無與職事而徒受恩稍以好其家者豈不爲違理傷義之甚哉孟子曰無常職而賜於上者以爲不恭朱子曰祠官無事之祿本非義理所安臣之今日受祿不幾於不恭不安乎且念臣之先祖臣時烈嘗不受月廩以爲此雖是在京時未受者然旣已還家則受之無說故冒死祈免矣況臣初未有已受未受之可論者耶臣固知此出於聖慈愍勞惠養之至意而在臣賤分則終有所不敢冒承者伏乞聖明察此事理亟賜反汗仍許遞職以安愚賤之分不勝幸甚云云答曰省疏具悉卿懇辭疏之尙稽宣批者時値劇暑勸令幡然者有非懋實之道此所以遲待至今卿庶諒悉今則秋序向闌涼意已生卿之筋力之康旺卽所聞知卿須念此待卿之至意從近上來附陳祿俸事過矣過矣然爲便卿心令該道代給米肉卿豈更辭乎仍傳曰此批答令地方官傳諭
정조 21년
丁巳八月初六日午時上御重熙堂左副承旨京畿監司入侍時左副承旨李勉兢假注書具得魯記事官金景煥金珍恪京畿監司李在學以次進伏訖上曰寧陵役事之速完誠可幸矣在學曰積年未就之役今已告完且聞役處善成云誠爲萬幸矣上曰陵官及本官多有效勞矣在學曰若論效勞則差員兩人之勞有倍於他人矣命勉兢書傳敎曰政官牌招開政又命書傳敎曰寧陵補土之役經營多年近因陵官及差員地方官等出謀效力期以數月之功計以累萬之費者今年春秋兩次分力告成於五六日之間聞其役處見其圖形則事功之如是速就實非始慮之攸及其在重其事之道當有分等酬勞之典本陵令李厚燾誠勤極爲可嘉已經四品云外職陞敍參奉李義祿勤幹奉公鉅役得以就緖今日政付六品守令除講差送地方官驪州牧使蔡弘履誠心擧行且兼堂上之事則事體自別特付知中樞今日政下批看役差使員比之近年植木效勞猶有輕重安城郡守曺允植半熟馬帖一隻加德僉使張世紈兒馬帖一隻賜給本陵假官卞明賞加該邑擧行千摠折衝李純仁首尾十餘朔效勞董役之外地處亦好云嘉善巡將啓下其餘陵屬及本邑牌將吏鄕下隷等依判下施賞在學曰年前英陵寧陵官員被罪之時員役輩亦有定配者矣官員今已蒙宥而下屬尙在編配故因言端敢此仰達矣上曰竝放送可也出擧條在學曰陽川間浦橋昨年以舟橋造成及至冬節撤去改以木橋矣此是潮汐水出入處故木橋不如舟橋之完固依昨年例更以舟橋造成爲好沿路橋梁道梁之役依前以田夫使役各給雇價連爲嚴飭俾無民怨而日字有窘急之慮未知何以擧行始興以下南路橋梁今春園幸後有勿撤之下敎故仍置經夏矣昨自臣營摘奸則諸處橋梁皆有罅隙不可仍置方使改築故仰達矣上曰從便爲之在學曰今番道路橋梁之役依昨年例以田夫爲之而各給雇價矣在學曰鷗浦以後則一依園幸例擧行事下敎矣都差使員當依定式以水原判官差定待令馬差使員亦以察訪依例差定故敢達矣上曰依此爲之命退諸臣以次退出
정조 21년
行都承旨趙鎭寬坐行左承旨李益運坐直行右承旨金履翼坐左副承旨李勉兢坐右副承旨宋銓坐直同副承旨李肇源坐注書柳遠鳴仕一員未差假注書具得魯仕直李允謙仕事變假注書許珩仕
정조 21년
李勉兢啓曰合辭方張之時兩司無詣臺之員事甚未安除在外未署經外未肅拜呈告人員竝卽牌招何如傳曰允
정조 21년
金履翼啓曰來十一日輪對日次矣敢稟傳曰當次人受點後日次來待
정조 21년
傳于宋銓曰諸承旨持公事入侍
정조 21년
傳于趙鎭寬曰都承旨軍士房承旨入侍
정조 21년
傳于金履翼曰入格儒生明日來待
정조 21년
金履翼以弘文館言啓曰校理李顯默修撰宋祥濂旣有只推之命與新除授副校理朴鍾淳一體牌招察任何如傳曰允
정조 21년
崔鳳和改差代以許珩爲事變假注書
정조 21년
以北兵使鄭觀采狀啓富寧府使朴泂身死事傳于宋銓曰口傳差出待下批不多日內下送
정조 21년
吏曹口傳政事以柳相亮爲富寧府使工曹正郞金初爕禮曹佐郞金珍恪相換安山郡守徐有沂高陽郡守王道常相換
정조 21년
以富寧府使望筒傳于宋銓曰北道邊地之以訓正已行先爲差送不但法典所載先朝飭敎何如年來申明舊式又何如則如是擬入此豈當爲者圖免而然乎抑銓官屈法而然乎年前一銓堂處嚴敎又果何如此等事廟堂近不察飭銓官之毁劃若是無難豈不駭然乎望筒捧納承旨爲先推考
정조 21년
吏曹口傳政事以李馨秀爲富寧府使
정조 21년
傳于宋銓曰旣有別隨駕之命前大將李漢豐敍用仍令該曹付軍職
정조 21년
兵曹口傳政事護軍李漢豐
정조 21년
禁府啓目前承旨李勉兢宣傳官金鎭五等原情云云傳旨問目內辭緣泛稱遲晩所當請刑是白乎矣曾經侍從宣傳官勿爲請刑載在大典通編且有捧口招之命上裁何如判付啓李勉兢段適値該房不在院之時且以新除授未肅拜不知前一日兵曹文績判下之如何則各項徵發名色不能一一誦言只以標信兵符傳給於下去宣傳官者聞其事實毫無可罪之端雖以重符信之意使之捧口招而事實旣如此則不可勒勘分揀帶職放送爲旀金鎭五段新除之承宣生疎雖不一一分明言之渠能詳問則豈有疎漏乎然與故犯有異莫非該廳廳首常時不能檢飭之致何責於渠乎降定三廳中末廳參上窠宣傳官之代可合承傳之人口傳擇差事分付爲良如敎
정조 21년
兵曹口傳政事宣傳官李馨秀仍任事承傳
정조 21년
李勉兢以義禁府言啓曰時囚罪人金鎭五口招公事判付內何責於渠乎降定三廳中末廳參上窠宣傳官之代以可合承傳之人口傳擇差事命下矣金鎭五放送之意敢啓傳曰知道
정조 21년
李益運以兵曹言啓曰五衛將沈禹相忠壯將成在坤俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 21년
兵曹口傳政事守門將金鎭五降定事承傳以金鍈爲宣傳官
정조 21년
以摠戎使金持默狀啓南陽等邑斥堠伏兵調發事傳于李益運曰今番留陣時卿當巡察宮墻而卿年老依今春行幸時例令中軍代行中軍亦年老改差以年富者差代事回諭
정조 21년
兵曹以吳毅常爲摠戎中軍
정조 21년
李益運以兵曹言啓曰依下敎承政院軍士房書吏洪胤珉決棍十五度之意敢啓傳曰知道
정조 21년
李益運以兵曹言啓曰依下敎牌頭吹螺赤金仁喆決棍五度之意敢啓傳曰知道
정조 21년
以黃海監司李義駿狀啓信川郡守渰死人中月前出他者混入恤典惶恐待罪事傳于李益運曰勿待罪事回諭
정조 21년
右議政李秉模箚曰伏以昨夜政院以口傳下敎及沁留斥堠調發符信祗受狀啓傳示於臣曰兵曹啓目判付有鎭撫使抄出壯義旅札駐金浦之命而漏而不傳令廟堂草記論勘爲敎云僚相有病臣卽已擧行方且俟批矣今番行幸時凡諸等事旣有一依昨年下敎擧行之命故臣只認如此兵曹啓目判付始因政院往復而取見之竊不勝終夜彷徨之至前後聖敎之切責廷臣者每以妄度臆料爲大罪聖敎誠然矣然而妄度也臆料也每或不幸而有中則今日北面於殿下之廷者其有不瞠然而驚凜然而駴乎設使眞無他事而只欲觀保障軍容臣愚死罪以爲殿下過擧已自不小夫國家之固結軍民緩急有賴者不過一信字耳纔以島農未稔特令停操群情歡感可以想見而今忽抄出壯義札駐經宿歡欣者愁沮感祝者驚疑此豈細故也近來島中若校若吏若民曁沿江諸邑疲頓憂苦有不忍言臣每念此事如針在膚而日前筵敎若曰輦路民情擧喜瞻旄弊絶貽毫然後予心可紓臣誠莊誦百回豈料反使主客俱困和氣索然乎臣雖無狀不至於隨衆劻勷而誠未一孚罪徒層積論今國勢必須得如此道臣沆不可之人然後始可維持寧不爲之寒心哉伏乞聖明特寢鎭撫使出駐之命仍卽斥退臣改卜賢德俾有匡救糾繩之益焉云云答曰省箚具悉卿懇先朝行幸時西郊經宿環衛猶用鎭撫營軍兵況金浦宿所距鎭撫營特蒼莽間則調發該營軍兵環衛該郡宿所比之古例可謂太除弊亦可謂太省費前此停操之命政爲今番之出用而二萬餘名休息較之二百餘名徵發其多寡難易又果如何也卿之箚陳未免反效近來逆探之俗習竊爲卿不取以意逆志以志逆事事事皆欲用逆推工夫則世豈有可措之事乎且苟如是也則竝與章陵之行幸何不請寢於令初乎仍傳曰此批答遣史官傳諭
정조 21년
正言尹寅基疏曰伏以臣本以蒙騃早竊科第自在講製之列備蒙作成之恩憐其稚昧慈覆之如父憫其鹵莽誘導之如師必欲淬礪曲費爐錘歷數今日廷紳孰非我聖上造化中成就而陶鎔之私殆若獨偏於臣身然臣庸鈍之極曾無尺寸之進雨露濡澤縱不擇地樗櫟散品終難成材每一循省感愧交集間者待罪郡符將毋官次私幸雖極於榮養公事未了於芻牧有孤分憂常如負何豈意解免未幾又叨收錄之眷祗奉除旨猥畀言責夫以耳目爲寄本非聾瞽可堪矧惟久任之請旣發於相奏擇人之旨特著於筵敎尤豈如臣疲軟所可濫叨者哉祗緣逖違之餘急於覲光之願他不暇顧輒伸叩謝而宮享當前又未敢言私仍因蹲冒以至于今慙惶靡措斥免是俟此際臣老母癃病重嬰毒感糜粥難下氣息危綴崦嵫之景已迫八耋牀笫之疾僅保一縷而臣本零丁母子爲命藥餌扶將捨臣無人自來情理素被睿燭年前乞暇旣蒙矜許之命邇來解郡又出體諒之德日月垂照天地施澤此臣母子之所嘗刻鏤居常感泣者也況今臣母以年則逾衰以病則逾篤目下症形又甚危劇方寸冞亂跬步難捨旬月之間仕進無路虛縻諫官之銜徒費太倉之廩亦非無狀賤臣所敢一日安者玆不得不披瀝血懇仰瀆宸嚴伏乞聖明察臣不稱之實諒臣至切之情將臣職名亟許鐫削俾便救護仍治臣瀆擾之罪以肅朝綱千萬幸甚臣無任云云省疏具悉爾其勿辭救護
정조 21년
知中樞府事蔡弘履疏曰伏以臣賦性庸愚處事儱聵立朝供仕無往匪罪昨冬外補悚惶雖極扶將老母享以專城在臣身非罪伊榮何莫非聖明在上以孝爲理施及於如臣螻蟻之賤也臣食息感戴志願已足卽於千萬夢想之外因陵寢補土事役告成罔功之賞至及於臣驚惶震越愧汗浹背實不知措躬之所噫我聖上憧憧誠孝夙夜罔懈珠丘有事之日念玆在玆允出玆在玆儼然若聖躬之晨夕來臨凡任事之臣孰敢不殫心竭誠以無負聖飭之萬一而若臣者不過以職是守土隨例秪赴名齒於董事之列而若言其勞勩實無一半分可紀賞典之降未知此何名也況且樞府之銜係是八座雖於當世才彦之有眞箇可酬之勞尙爾難愼之不暇如臣疎賤顧安敢當此命乎以公則事欠綜核以私則愧切負乘玆敢不避煩瀆仰首嗚呼伏乞聖慈俯加諒察亟收臣匪分資級以重公格以安賤分千萬幸甚臣無任云云答曰省疏具悉卿其勿辭行公
정조 21년
丁巳八月初七日卯時上御誠正閣諸承旨持公事入侍時行都承旨趙鎭寬行左承旨李益運行右承旨金履翼左副承旨李勉兢右副承旨宋銓同副承旨李肇源假注書具得魯李允謙記注官金良倜記事官吳泰曾檢校直閣金勉柱以次進伏訖上曰江華壯旅義旅事此是兵曹傳關之稽滯而然也莫重軍兵去就兵符齎去宣傳官則初不言及而退後來到之兵曹關文則分明載錄守臣若不待兵符之更爲齎送而徑先調發則此豈成說乎是可慮也仍命益運出給兵符櫃傳授宣傳官而此是時急之事自此騎往南營能走馬到前站換把馹騎事分付上曰今日釋菜擧案幼學儒生未知幾許耶鎭寬曰擧案中除生進館學掌色寄齋生只抄幼學擧案少不下數三百云矣上曰豈其然乎抄出幼學擧案豈至於數三百之多乎鎭寬曰問於泮吏則云然矣上曰下番翰林當隨駕此後照訖講史官則金履載曺錫中進去分掌一二所事招致分付而初次受講時見落者太涉過多大臣亦言之矣如文中子之兒名范文正之父名中二千石主爵都尉等文義何以知之以此勒置落科則豈不冤乎雖曰老士宿儒安知此箇文義與名字乎試官事甚駭然矣鎭寬曰外間物議則別無以此見落者云矣肇源讀奏京畿監司李在學狀啓楊根郡及庫事命書判付上曰其外公事皆入之敎履翼曰吏曹隨駕官單子何至今不爲入啓催促捧入也上曰幼學儒生之除館學生外皆令來待事泮長出去預爲知委也鎭寬先退上曰守令初仕入侍得魯承命出傳與驪州牧使李運昌寧陵參奉李薰徽惠陵參奉李永運偕入進伏以次進奏職姓名敎運昌曰已經守令者幾處運昌曰已經長連甲山三和長湍全羅左水使矣命退敎薰徽曰汝下往補土處及松橡播植處各別着念巡審也命退敎永運曰汝年幾何永運曰二十二歲矣上曰汝爲誰之後孫也永運曰故參議李象靖之孫也上曰汝於李堣爲近族耶永運曰李堣之於臣爲堂叔矣上曰汝發程於何日也永運曰去月二十六日發行上京矣上曰二十六日之雨尙云晩矣而無論早晩雨澤焉如永運曰二十六日二十七日連得雨澤矣上曰民事切悶矣安東則焉如永運曰臣所居地則自是引水處故僅得免歉而其外諸處則萬不成說云矣上曰比壬子甲寅兩年則焉如永運曰猶不如此兩年云矣上曰民情想遑急矣嶺南穡事何以至於此境予以是夙宵悶念不勝南顧之憂矣命先退上曰當該承旨及宣傳官令該府拿問捧口招以爲重勘之地出榻敎命書傳敎曰監試初試照訖不過錄名也講規之特命從緩者此也此亦國試則試官等焉敢先看單子而立落乎近間於大臣筵奏仍問於進去史官則以果然爲對豈有如許試體乎且況所講者小學也應講者幼學也發問文義之際敷衍灑掃應對之本旨申之以孝悌之義則觀於答對之辭亦可見其人之所存其爲效益豈止於一時捧講乎不此之爲忽問無稽不急氄義漫語有若專意於告栍高低者然而老於場屋之實才未免見落云開講前日招致諸試官於政院令承旨申諭之意果安在哉試官事可謂故犯當該照訖試官等事過後捧現告勘罪年過七十者小學一大文寧或不能成樣而覓疵呼不使之掩淚渡㶚年少試官氣象不當若此當該試官事尤豈不駭然乎講日不遠更令政院嚴飭進去史官處照訖試官等之復踵前習者直爲書啓事該房知悉勉柱曰日省錄當爲修正而政院日記多有考見處故敢此仰達矣上曰自政院搜送內閣可也仍命退諸臣以次退出
정조 21년
丁巳八月初七日未時上御便殿都承旨軍士房承旨入侍時行都承旨趙鎭寬行左承旨李益運假注書具得魯記注官金良倜記事官吳泰曾以次進伏訖上曰園幸定例堂上入侍出榻敎賤臣承命出傳與整理堂上李時秀李晩秀偕入進伏訖上曰今番照訖試官拖問本旨之外故儒生之居不甚多照訖不過錄名而已則考講之如是嚴苛誠極駭然矣晩秀曰小學之居不已爲儒生之羞恥而居不人之姓名錄成榜目竝書父名各司傳謄云事極可駭矣上曰照訖講之有不榜云者豈成說乎始自何司而出自何人事之可駭莫此爲甚矣泰曾曰臣以今番照訖講史官三所進去而聞有兩司吏來謄不栍人姓名故臣卽使逐送仍飭泮吏毋或出示其錄名冊矣及其撤場後聞自各司稱以不榜互相傳播誠不勝萬萬訝惑玆因言端敢此仰達矣上曰史官所禁之事有此謄播云試官及四館官員處令政院査實勘罪可也出擧條上曰史官持去御題馳往泮中釋菜參班儒生應製以來而題下亦有書下傳敎者史官須以此意遍諭諸生使今番照訖應講而未入格者及姑未應講者待其呈券直給照訖帖而亦令曺錫中入來泮中以爲一二所分帖出給之地可也泰曾承命出去敎鎭寬曰卿方帶大司成出去檢飭可也鎭寬退出時秀曰工曹堂郞園幸則以閑司從前不爲隨駕而今番當爲陪從於章陵園幸則何以爲之乎上曰仍爲隨駕可也時秀曰陵幸則引儀九員隨駕園幸則四員隨駕今番何以爲之乎上曰從園幸例可也命益運書榻敎曰陵幸當前承傳宣傳官李馨秀仍任其代令該曹更爲口傳差出當初檢擬之堂上推考又命書榻敎曰兼史中工曹正郞金初燮禮曹佐郞金珍恪口傳相換又命書榻敎曰安山郡守徐有沂高陽郡守王道常令該曹口傳相換除朝辭赴任命退諸臣以次退出
정조 21년
行都承旨趙鎭寬坐行左承旨李益運坐行右承旨金履翼坐左副承旨李勉兢坐直右副承旨宋銓坐同副承旨李肇源坐直注書柳遠鳴病一員未差假注書具得魯仕李允謙仕直事變假注書許珩仕
정조 21년
傳于金履翼曰入格儒生入侍
정조 21년
金履翼啓曰今十五日章陵親祭祭文十七日顯隆園親祭祭文當爲製進藝文提學李秉鼎待明朝牌招何如傳曰允章陵祭文當親撰矣
정조 21년
傳于金履翼曰凡有陵幸經宿動駕也雖於一日程環衛軍及墻外布城西南道則鎭撫營摠戎廳當之東道則守禦廳當之古例卽然雖以近例言之高陽坡州環衛與布城多用鎭撫營摠戎廳廣州利川則亦用守禦廳所管而近年則每事省弊太過一竝除之而若無特敎除之則該曹自當依例稟旨然以今人事事昧例之習若此而稍久則兵曹與京外營門當不知陵幸時公用布城與軍兵之例令兵曹抄出謄錄所載前例草記後出給京軍門畿營及松沁廣州各令謄置俾知古例亦以一件載之備邊司謄錄
정조 21년
以江華留守申光履狀啓長寧殿秋夕祭獻官令該曹稟旨分付事傳于金履翼曰實預差令吏曹差送依陵寢獻官例仍令前期三日受香進詣事分付此意回諭
정조 21년
以江華留守申光履狀啓抄出壯旅義旅駕臨前一日謹當札駐於金浦郡事傳于李勉兢曰兵曹節目中環衛信地不爲磨鍊疎忽甚矣當該堂上推考使之改付標
정조 21년
以執義鄭觀輝掌令朴道翔牌不進罷職傳旨傳于李勉兢曰只推
정조 21년
以校理李顯默副校理朴鍾淳修撰宋祥濂牌不進罷職傳旨傳于金履翼曰只推
정조 21년
李益運以兵曹言啓曰闕內入直訓鍊都監局別將把摠哨官及內三廳將守門將御營廳把摠哨官等番單子每中日入啓受點矣今此行幸相値勢難受點依定式今八月十八日二十一日入直人員十三日入啓單子預爲受點趁期替直分所單子十四日書入巡將監軍十四日入啓單子預爲排日受點逐日受牌大省記及別省記自今十五日二十日至十四日預爲書入京中軍號亦自十五日二十日至十四日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 21년
李益運以禁衛營言啓曰本營二番騎士將洪檊身病甚重勢難察任改差何如傳曰允
정조 21년
金履翼以成均館兼大司成意啓曰前此幼學之得蒙生進初試恩賜者或有見落於今番照訖講不得赴試云恩賜體重何以爲之之意敢啓傳曰許赴可也
정조 21년
司諫金孝眞持平申溆校理宋翼孝副校理洪樂游副修撰韓致應洪秀晩啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有黜陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之渠至慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未充斷恩而正法也今若以先王慈愛之恩貸此賊罔赦之罪則非所以明先王之德而體先王之心也管蔡致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實其所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂慮從此轉甚三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處預戀手脚盡露物議之喧動厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者哉且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十五字刀割姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿情去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之律沮一國之論乎請逆賊尙喆追施孥戮之典十一行十三字刀割答三司曰不允六字刀割